Sophie Hæstorp Andersen (S), 2025-05-06:
Jamen jeg vil gerne starte med at kvittere for modtagelsen af lovforslaget og for den engagerede debat, som vi har haft her i salen til eftermiddag og aften.
Det ligger regeringen og aftalepartierne rigtig meget på sinde, at det enkelte menneske i sociale tilbud får den hjælp og støtte, som de har behov for, og det forudsætter, at tilbuddet har en tilstrækkelig god kvalitet.
Samtidig er det også væsentligt, at ressourcerne på det sociale område, både for socialtilsynet og for tilbuddene, anvendes rigtigt, herunder også, at der bliver sat ind over for de brodne kar, vi desværre også støder på.
I dag fører tilsynsbesøg i langt de fleste tilfælde ikke til sanktioner, og det er vurderingen, at vi bliver nødt til at indrette det driftsorienterede tilsyn anderledes, så tilsynsressourcerne bruges mere målrettet, og så tilbuddenes ressourcer først og fremmest bruges, hvor det giver bedst mening for de børn, unge og voksne, som bor på sociale tilbud.
Med lovforslaget tager vi nogle vigtige skridt, hvor vi bl.a. forenkler, målretter, effektiviserer socialtilsynet og gør det mere risikobaseret samt letter tilsynstrykket væsentligt.
Vi ophæver også kravet om årlige tilsynsbesøg i alle tilbud og plejefamilier og i stedet fastsætter krav om tilsynsbesøg, hvor der er konkret behov for det, dog mindst hvert tredje år i tilbud og mindst hvert andet år i plejefamilier.
Vi reducerer antallet af parametre i kvalitetsmodellen og indfører en binær kvalitetsscore, styrker whistleblowerordningen og kendskabet til den og præciserer reglerne om det personrettede tilsyn.
Formålet med lovforslaget er, at socialtilsynet skal føre tilsyn efter en risikobaseret tilgang, der tager afsæt i en fælles risikomodel baseret på relevante risikofaktorer.
Forventningen er, at socialtilsynet kommer til at bruge flest ressourcer og foretage flest tilsynsbesøg på de tilbud, hvor der er udfordringer eller risiko for udfordringer med kvaliteten.
Omvendt forventes det, at de tilbud, hvor vi år efter år ser, at pårørende, dem, der bor der, de kommuner, der nødvendigvis har ansvaret for det eller lignende, rent faktisk har styr på kvaliteten, gode ledere, gode medarbejdere, ja, de vil få tilsynsbesøg noget sjældnere, end det er tilfældet i dag.
Som vi har set i høringssvarene og også har kunnet høre i debatten i dag, er der en særlig bekymring for, at der alene er tale om en spareøvelse til ulempe for det enkelte menneske i sociale tilbud og til fordel for brodne kar, som med lovforslaget måske får mere frit spil.
Det hænger ikke sammen, og det tyder på, at vi kan gøre tingene bedre, hvis vi vil.
Det er i alles interesse, at midlerne på området bliver brugt bedst muligt, så vi får mest mulig velfærd for pengene, og jeg anerkender, at det ikke er en nem opgave, men det er også et problem i vores velfærdssamfund, som regeringen og aftalepartierne tager alvorligt og ønsker at løse, og her mener jeg, at lovforslaget går i den rigtige retning.
Med lovforslaget er det forventningen, at der både kan skabes kvalitet for det enkelte menneske i sociale tilbud, og at kommunerne gives bedre mulighed for at styre udgifterne.
Samtidig er det forventningen, at socialtilsynet ved at føre tilsyn efter en mere risikobaseret tilgang hurtigere opdager de tilbud, hvor der er udfordringer eller risiko for udfordringer med kvaliteten, og det vil sige, at de også kan sætte hurtigere ind med sanktioner over for brodne kar.
Det er endnu for tidligt at komme ind på mere konkrete forslag til tiltag eller løsningsmodeller, der indgår i dette arbejde, men når vi er nået lidt længere i arbejdet, vil jeg gerne drøfte mulige løsninger med relevante organisationer og med aftalepartierne.
Og hvis der bliver identificeret løsninger, som kræver lovændring, er forventningen, at der snarest muligt i næste folketingssamling vil blive fremsat et lovforslag.
Til sidst vil jeg bare igen fremhæve, at vi som regering og aftalepartier mener at have indgået en aftale, der balancerer den vanskelige opgave, der er i både at sikre god kvalitet, men også sikre, at vi letter tilsynstrykket for dem, der i dag har fokus på opgaven og har gode ledere, gode medarbejdere, sikre gode tilbud i hverdagen for mennesker, der lever med handicap eller funktionsnedsættelse og på den måde også skaber bedre kvalitet for det enkelte menneske i sociale tilbud.
Tak for ordet.